
UMJETNOST IVANA LUKAČIČA 
ŠIBENČANINA 


Uvod 

Šesnaesto i sedamnaesto stoljeće hrvatske političke i kulturne povi¬ 
jesti. sticajem neumoljivih a često i suprotnih okolnosti, heterogeni je 
mozaik vrlo čudna i neskladna oblika. Njegov politički oris očituje raz 
jedinjenost zemlje u bezbroj interesnih sfera stranih zavojevača, među 
kojima glavnu riječ vode Austrija, Turska i Venecija. Okolnosti su u 
tom procijepu ipak više naklonjene južnoj nego sjevernoj Hrvatskoj. 
Zastava Dubrovačke Republike leprša — makar i uz kompromise — slo¬ 
bodno južnim obalama Jadrana, djelujući poput signala ostalim jadran¬ 
skim gradovima u borbi za njihovu nezavisnost. 

Kulturna panorama neminovan je odraz takvih političkih i društvenih 
prilika. Vrlo intenzivna i na zavidnoj umjetničkoj razini u Dubrovniku, 
ona se prilično markantno odražava i u ostalim središtima Dalmacije. 
Split i Hvar - a povremeno Šibenik, Zadar i Rijeka - doživljavaju, iako 
u diskontinuitetu, svoje blistave uspone u prilaganju vlastitog obola 
zgradi hrvatske kulture. I tako, dok sjeverna Hrvatska svojim nastoja¬ 
njima na planu kulturne izgradnje daje rijetki i, na žalost, anonimni 
prilog, dotle renesansa i osobito barok nalaze dostojan odjek u djelima 
južnohrvatskih književnih, likovnih i glazbenih stvaralaca. Među ovim 
posljednjima vrlo se visoko ističe ličnost Šibenčanina fra Ivana Marka 
Lukačića, umjetnika koji je - rođen u Krešimirovu gradu a provevši 
najveći dio života u Splitu, dakle prividno na periferiji kulturnih ev¬ 
ropskih zbivanja - stvorio na glazbenom području skladbe koje se po 
svojim vrednotama s pravom organski uklapaju u najvrednije što je 
u to vrijeme stvoreno u Evropi. 

I 


Rođen u Šibeniku najvjerojatnije oko 1584. god., 1 Lukačić je odrastao 
u vrijeme krupnih zbivanja u glazbi. Bilo mu je otprilike deset godina 
kada su se na području glazbene umjetnosti zbila dva važna događaja: 
smrt dvojice dotad najznačajnijih skladatelja (Giovannija Pierluigija 
da Palestrine i Orlandusa Lassusa), s jedne, te izvedba prve opere u 
Firenzi, s druge strane (1594). Premlad da tada shvati zamašnost dru¬ 
gog događaja, koji je nad grobovima Palestrine i Lassusa okretao novu, 
njihovim stvaralačkim koncepcijama uglavnom suprotnu stranicu raz¬ 
voja glazbene misli, Lukačić ju je nešto kasnije postepeno upoznavao 
za vrijeme svojih glazbenih studija u Veneciji i Rimu. A kad je u tom 
gradu 23. III 1615. god. stekao naslov »Magister Musices«, 2 on je u 
potpunosti upoznao nove smjernice što su, najavljene događajem u 
Firenzi, već bile prilično prodrle u glazbenu praksu Evrope, inauguri¬ 
rajući ne samo novo glazbeno razdoblje, barok, nego i primjenu tih 
novih, tada naprednih ideja u glazbenoj umjetnosti. Prihvativši ih, ali 
ne napuštajući potpuno ni one na kojima se kao glazbenik nužno morao 
obrazovati, on ih je najočigleđnije odrazio u svom stvaralačkom opusu, 
za današnjicu prezentiranu u zasad jedinom sačuvanom djelu, zbirci tzv. 
duhovnih koncerata s naslovom SACRAE CANTIONES . 3 


II 

Te nove, napredne ideje - za razliku od renesansne vokalne a cappella 
polifonije, koja je tehnika jednako favorizirala sve dionice i zbog toga 
učinila pjevanu riječ teško razumljivom - davale su prednost jednoj 

1 Čini se da će godina Lukačićeva rođenje morati i dalje ostati samo približna. 
Dr Dragan Plamenac, koji je prvi pronašao njegovu zbirku Sacrae cantiones i dio 
nje učinio pristupačnim današnjoj glazbenoj praksi, navodi 1574. god., ali 8 upitnikom 
(uspor. Plamenac D., /. Lukačić - Odabrani moteti , Zagreb 1935, 5); don Krsto Stošić, 
na osnovu uvida u Liber baptizatorum šibenskog župnog ureda sv. Jakova 1581—1589, 
list 121 v , uzima 1584, ali s prijedlogom »oko« (uspor. Stošić K., Galerija uglednih 
Šibenčana, Šibenik 1936, 101); Dušan Berić na osnovu svog zaključivanja smatra 
da je, pak, rođen 1587. god. (uspor. Berić D., Kada je rođen Ivan Lukačić, »Zvuk« 
1962, sv. 52, 190-194). Najprihvatljiviji se čini zaključak Stošićev, što usvaja i A. 
Vidaković (uspor. njegov članak o L. u Muzičkoj enciklopediji II, Zagreb 1963, 126). 

2 »Romae, die 23 Martij 1615. fuit creatus Magister Musices Fr. Joannes de Sebe- 
nico« (Uspor navedeni Vidakovićev članak o Lukačiću). - Ovakva stilizacija »Fr. 
Joannes de (di, a) Sebenico« postat će u daljem majstorovu životu njegovo službeno 
ime i prezime, i njime će se on, prema postojećim podacima, isključivo potpisivati. 

3 Teško je povjerovati da Lukačić od 1620. god., kada je u Veneciji objavio spo¬ 

menutu zbirku, pa do svoje smrti (1648) nije više ništa skladao. Pretpostavka da je 
i dalje stvarao te da je te skladbe i objavio (možda opet u Veneciji) nije neosnovana, 
jer polazi od činjenice da se u danas poznatoj nam zbirci predstavio kao zreo umjet¬ 
nik koji je sigurno imao i mogao kazati još mnogo na svom području. Stoga se valja 

uzdati u sreću (koja je, uostalom, pratila i Plamenca) da će u skoroj budućnosti možda 

izaći na vidjelo i neko drugo Lukačićevo djelo, što sada stoji zaboravljeno i nesa- 

znato u nekoj (vjerojatno) venecijanskoj biblioteci. Zato je u ovoj radnji uz nave¬ 

deno Lukačićevo djelo uvijek upotrijebljen prijedlog »zasad«, da bi se upravo istakla 
mogućnost iznesene pretpostavke. 

jasnoj melodijskoj liniji što, praćena instrumentom, stalno dominira to¬ 
kom određene skladbe, čineći je preglednijom i omogućavajući jasno 
razumijevanje teksta. Započet je tako novi stil, monodijski, za koji je, 
dakle, karakteristično pjevanje jednog glasa (ili, u daljem razvoju, ne¬ 
koliko solističkih glasova) uz pratnju jednog instrumenta ili omanje 
skupine njih (tzv. basso continuo - stalni, stalno svirajući, bas), čime je, 
u stvari, istaknut princip bomofonije ali uz instrumentalnu pratnju. 
Svoju markantnu primjenu taj novi stil našao je upravo u novoj formi, 
operi. Međutim, uz nju su postojali, odnosno nastajali, novi oblici (npr. 
oratorij, kantata), od kojih za našu temu valja posebno apostrofirati 
tzv. duhovne koncerte . 4 To su, u stvari, raniji moteti, sada, međutim, 
oslobođeni izvjesnog tereta polifonije pa time i više približeni onima 
kojima su namijenjeni, tj. običnom puku. Time su im smisao i svrha 
postojanja (u krajnjoj liniji) dobili svoj pravi razlog. U stvaralačkoj 
praksi tadašnjih evropskih skladatelja oni su zauzimali vidno mjesto, 
a među prvima što su ili počeli skladati na principu maločas iznesenih 
postavki bila su, koliko se zasad zna, i dva hrvatska skladatelja. Jedan 
od njih, Vinko Jelić (Jeličić) djelovao je sticajem okolnosti u inozem¬ 
stvu (Zabern, Alzacija), 5 a drugi — Ivan M. Lukačić — stvarao je u do¬ 
movini. Suvremenici, oni su obojica pripadali istom (duhovnom) sta¬ 
ležu 6 7 pa su upravo u duhovnom koncertu našli i svoje glavno područje 
stvaranja: Lukačić (zasad) isključivo, a Jelić s kraćim izletima i u 
čistu instrumentalnu glazbu. Obojica su, što je za nas važno, već za 
života stekli evropski ugled: njihove skladbe bile su preštampavane i u 
tada poznatim inozemnim glazbenim zbirkama što su sadržavale djela 
ondašnjih uglednih evropskih glazbenih stvaralaca. Tako su u onoj s 
nazivom Viridarium musico-marianum objavljena djela V. Jelića dok je 
u drugoj — Promptuarium musicum - izdano nekoliko skladbi I. Luka- 
čića i V. Jelića.' 


III 

Već je istaknuto da se Lukačić kao glazbenik obrazovao na djelima 
renesansne vokalne polifonije, ali da je u isto vrijeme imao priliku upo¬ 
znati i nove tendencije monodijskog stila. Ta dva izvora njegova stručnog 

4 Pod tim su se nazivom u to vrijeme podrazumijevale skladbe duhovnog sadržaja, 
pisane na latinskom jeziku za 1. 2, 3, 4 pa i 5 solističkih glasova uz instrumentalnu 
pratnju, i to najčešće orgulja. Namjena im je bila da prokomentiraju i tonski dopune 
obrede u (katoličkoj) crkvi. Označavali su ih raznim nazivima, između kojih i onim 

»sacrae cantiones«. ..... 

5 Stvaralački opus tog skladatelja sastoji se, zasad, od ovih djela: Parnassia mihtia 
(1622), Arion primus i Arion secundus (oba 1628), a u njima, uz vokalno-instrumen- 
talne skladbe, ima i kratkih samostalnih instrumentalnih radova. Prvo je djelo u cije¬ 
losti proučio i za današnju glazbenu praksu učinio pristupačnim A. Vidaković (Za¬ 
greb 1957), a od drugog - koje je, kao i treće, zasad nepotpuno - isti je muzikolog 
objavio šest skladbi (Graz 1957). 

6 Jelić je bio svjetovni svećenik, a Lukačić franjevac-konventualac. 

7 Obje je uredio rottenburški kantor Johann Donfrid, i obje su objavljene u Strass- 
burgu, prva 1627 a druga u tri dijela (1622-1627). 

obrazovanja markantno su prisutna u njegovu stvaralaštvu, kako svaki 
zasebno tako i oba stopljena u jednu skladnu cjelinu. Evo, npr., izdašne 
primjene polifonije u skladbi za 4 glasa s nazivom Ex ore infantium uz 
pratnju orguljskog continua: 



Primjer 1 


Primjer pokazuje majstorsko ovladavanje polifonoin tehnikom: odre¬ 
đeni motivi provode se na principu kanonske imitacije, koja pred za¬ 
vršetak s četveroglasa prelazi u dvoglasje na način tzv. »odvojenih zbo¬ 
rova« (ćori spezzati), tehnike što ju je Lukačić kao tekovinu venecijan¬ 
ske škole upoznao za boravka u tom gradu: (Vidi primjer 2) 

Ti taktovi unose u raniju vehementnost izvjestan zastoj, pa se na prvi 
pogled čini da su nelogični. U stvari, oni su neophodni: napisala ih je 
iskusna skladateljska ličnost koja je osjetila da će tek pomoću njih za¬ 
vršetak skladbe zazvučati zaista triumfalno i logično: (Vidi primjer 3) 
Oni su, dakle, nastali kao organska potreba da posluže kao most iz 
četeroglasne zahuktalosti u završnu statičnu monumentalnost: polifono 
četveroglasje svedeno je najprije na polifono dvoglasje a tek onda na 
situaciju u kojoj je, u pretposljednjem i posljednjem taktu, dominantan 
samo jedan najviši glas (u ovom slučaju sopran II) uz pratnju ostala tri 
i orguljskog continua. Ova naoko uzgredna malenkost ukazuje, među¬ 
tim, na sasvim smišljeni stvaralački postupak autora i na njegovu zrelost 
da skladbu izgradi u luku dobro odmjerene i uravnotežene arhitekto- 
nike. 

Primjer 2 


Glasovi su tretirani u njihovu najboljem položaju i zvuče kristalno 
jasno: poetski tekst iz Sv. Pisma našao je idealan adekvat u novoj, ton¬ 
skoj, dimenziji. 

Još više iskorištavajući tehniku »odvojenih zborova« ali mnogo blaže 
primjenjujući tehniku polifonije, Lukačić je izvanredno tonski proko¬ 
mentirao tekst Panis angelicus , izrazivši u skladbi uzvišenu osjećajnost 
i veličanstvenost koja je iznikla iz duboko uzbuđene stvaralačke inspi¬ 
racije: (Vidi primjer 4) 

Nižu se tako tonski blokovi, čas smjerni i tihi, čas zanosni i dinamički 
vrlo eksponirani: (Vidi primjer 5) 

Njih izmjenjuje stvaralačka mašta što aktivno stoji iza svega i uzbuđeno 
ih vodi prema nestajućem završetku: (Vidi primjer 6) 

Ali evo i primjene novih stvaralačkih koncepcija: u motetu Cantabo 
Domino muzicira jedan solo glas uz orguljski continuo na način kojim 
je tekst postavljen u prvi plan: (Vidi primjer 7) 

Ima u solističkoj dionici i bogatili ukrasa: (Vidi primjer 8) 
ali su oni odjek baroknih težnji u likovnim (a i u književnim) nastoja¬ 
njima za bogatom ornamentikom. Kao da je psiha izvođačeva ponesena 
tekstom što, razumljivo, traje u vremenu te ga želi još više potencirati 
raspjevanošću melodijske linije. A rezultat zanosi: sve se stapa u skladnu 
cjelinu, razumljivu i tekstovno i melodijski, harmonijski dopunjenu 
upravo onoliko koliko je to potrebno. Nastao je novi svijet: solo-glas uz 
pratnju instrumenta muzicira skladno i toplo! 8 

8 Jednako je u izvornoj zbirci, koja je iza posljednjeg rata zagubljena, skladano 
još 5 skladbi za jedan glas i 14 za dva glasa. Od njih je Plamenac odabrao svega 
dvije iz prve i 4 iz druge skupine. 

Primjer 4 

Primjer 6 


Lukačić je redovnik-koventualac i u njegovu pozivu valja tražiti svijet 
njegovih stvaralačkih preokupacija kao i ključ za razumijevanje njegovih 
skladbi. On ne stvara novu formu, operu, koju je upoznao u Italiji, ali 
ne može ostati prema njoj ravnodušan. Očito da je u sebi nosio duboki 
smisao za dramatsko oblikovanje teksta, jer je to nedvoumno prisutno 
u njegovu motetu Domine , puer meus iacet. Tri glazbeno jasno portre¬ 
tirana lica tumače tok radnje: stotnik. pričalac (historicus) 9 i Krist. 



Ili svjedok (tal. testo) 


Primjer 7 









































































Primjer 8 


Stotnik i Krist su njezini aktivni protagonisti, a pričalac svojim komen¬ 
tarom objašnjava i povezuje radnju, dajući joj potrebnu razumljivost. 
Stotnik (sopran) je sav smjeran u svojoj prošnji da mu Krist ozdravi 
slugu: 

Primjer 9 


RADOVI INSTITUTA JA ZADAR 

Pričalac (tenor) je neutralan: 



Primjer 10 


Krist (bas) je uzvišeno miran i svečan: 



Primjer 11 

Portretiravši veoma lucidno i precizno tumače radnje, Lukačić u 
nastavku posvećuje punu pažnju glavnim akterima, a pričaoca ostavlja 
i dalje onakvim kako ga je ocrtao na početku skladbe. Smjernost stot- 
nikova. jer on treba Kristovu pomoć, dobiva sve uzbuđeniji vid: 



Primjer 12 


a Kristova svečana dobrota sve adekvatniji izraz: 



Primjer 13 

A kad je stotnik, povjerovavši Kristovoj riječi, zaista uslišan u svojoj 
smjernoj ljudskoj molbi, nastupa preokret u radnji. Iz dotad umjereno 
tempa glazba prelazi u onaj življi, kao u nekom finalu glazbeno-scensko 
djela (!), da bi psihološki što uvjerljivije prokomentirala glavni pre¬ 
obražaj situacije. U tome ni pričalac ne ostaje više samo neutralni ko¬ 
mentator nego jednako saživjelo sudjeluje u veselju koje je sa stotnika 
prešlo na njega pa se odrazilo i na Kristovu ličnost: 

Primjer 14 


&D b£ 























Sve zajedno doima se kao prava drama »u malom« i svjedoči kako je 
Lukačić u sebi zaista nosio potencijalne mogućnosti da se razvije u 
vrsnog glazbenika-dramatičara koji bi se, s obzirom na svoje zvanje, 
vjerojatno bio opredijelio za formu oratorija. 

Dosad su glavni tehnički postupci Lukačićeva stvaralaštva bili pro¬ 
matrani odvojeno, a rezultat tih promatranja slio se u spoznaju kako je 
-kladatelj uz temeljito stručno znanje posjedovao i snažni stvaralački 
potencijal. Međutim, u njegovoj sačuvanoj zbirci postoje, između ostalih, 
i dvije skladbe u kojima se izvori majstorova stručnog obrazovanja, po¬ 
tekli iz dviju glazbenih epoha, stapaju u skladnu cjelinu. 

Prva od tih skladbi, Quam pulchra -es , amica mea (na tekst iz Davi- 
dove Pjesme nad pjesmama), svojim početkom odiše uzvišenošću koja 
kao da asocira veličanstvenost moteta Panis angelicus . Započinje, naime, 
karakterističnom glazbenom misli što je izvode svi solisti zajedno, koja 
će se — poput neke opsesije — javljati u toku djela pet puta da bi u 
posljednjem doživjela svoju razradbu i punu zvučnu apotezu: 


CON INTIMO SENTIMENTU. AH'OTU OSO, DOLO. - - 



Primjer 15 


Ona je koncipirana strogo homofono: dominira jedan, najviši, glas uz 
pratnju ostala tri i orguljskog continua, asocirajući razdoblje procvata 
zborske glazbe u prethodnom stoljeću. A novo vrijeme, vrijeme baroka 
i opere kao središnje glazbene forme, odrazilo se, međutim, vrlo snažno 
između svakog javljanja iznesene karakteristične glazbene misli. Oči¬ 
tuju ga pojedinačni nastupi svakog od solista, najprije soprana: 

Primjer 16 


zatim basa: 

Primjer 17 

alta: 



Primjer 18 


te konačno tenora: 



Primjer 19 

Linije su im bogato ukrašene tipičnom baroknom raspjevanošću, ali i 
pobožnom razumljivošću onoga što se pjeva, a svaka je melodija uskla¬ 
đena s izražajnošću glasa kome je povjerena. 1 upravo ti solistički od¬ 
sjeci odjednom postaju središta oko kojih kao da se sve okreće: zbog 
njih kao da i postoji ona početna karakteristična glazbena misao, kako 
bi njihovo djelovanje dobilo još više 11 a intenzitetu. Sve zajedno stapa se 
u cjelinu kojoj je oblik iskazan 11 a ovaj način: 

A (karakteristična glazbena misao) — B (sopran-solo) — A—C (bas-solo) 
” A-D (alt-solo) - A-E (tenor-solo) - A (dopunjen zbog završetka) - 
uz stalnu pratnju orguljskog continua. Dojam Što ga ova skladba stvara 
neizreciv je: toliko topline, ljupkosti, profinjenosti i neposrednosti na¬ 
šlo se na jednom mjestu i nadasve poetskom tekstu dalo neobično ade¬ 
kvatnu dopunu, stopivši se s njim u izvanrednu cjelinu skladnosti i 
arhitektonske zaokruženosti. 

I toj skladbi Lukačić je uzvišeno ozbiljan i meditativan. Ali se on 
zna i 11 a svoj način radovati životu. U tom slučaju, kad ga na to potakne 
tekst što ga kani skladati, djelo mu postaje slično vulkanu za trajanja 
erupcije. 1 akav mu je oveći inotet za pet glasova, također potpuno 
prožet novim stvaralačkim koncepcijama, Canite et psalite. Započinje 
zanosom zahuktalom melodijom tenora što upravo poziva 11 a radovanje: 

Primjer 20 

^\ju, kao zaneseni, prihvaćaju ostali solo-glasovi, dajući joj svojim za¬ 
jedničkim muziciranjem novu, puniju a time i bogatiju zvučnost: 

(Vidi primjer 21) 

i\a tom principu nižu se dalji odsjeci skladbe s isticanjem i drugih so- 
lista. Tako se (redom javljanja) pojedinačnim solo-nastupima nižu so¬ 
pran. pa alt. zatim bas i tenor. Njihovo solističko muziciranje raznolika 

Primjer 21 

je trajanja, ali je uvijek nadopunjeno zajedničkim nastupom ostalih 1 
u dosta žustrom tempu, kako ga je redaktor označio na početku djela 
(Nchile, con anima) dobiva se dojam da je u ovom djelu zapravo ne¬ 
obično važno pjevanje svih glasova zajedno: oni. poneseni zovom tenore, 
u postepenu zanosu, doduše, povremeno sol stički zakliktaju, ali se po¬ 
novno stapaju u kolektivni kliktaj. Kao da prisustvujemo nekom ma¬ 
gijskom obredu: opojnost je ovladala masom i njezinu činu podala vid 
zanosa, potencirajući ga do maksimuma. A kad se pri završetku skladbe 
pojavi glazbena grada početka, karakter neočekivanosti — at me i većeg 
učinka — istaknut je veoma markantno. 1 onda zanos stiže do katarze: 
usporavanje tempa na završetku dobiva potpuno funkcionalnu ulogu, 
označavajući stvarni vrhunac i doživljaja i samog djela: 

(Vidi primjer 22) 

I baš ovom skladbom Lukačić-redovnik pokazao je najviše ljudskih 
crta. Pokazao je da je kao stvaralac duboko povezan sa životom, da mu 
je umjetnost upravo iznikla iz njega i nastojala ga uvijek tonski odra¬ 
ziti na najtopliji i najhumaniji način. Ovako sagledano, njegovo stvara¬ 
laštvo organski se uklapa u svakidašnjicu koja je jednom okruživala 
njegovu ljudsku ličnost. 10 

10 U ovoj je radnji za prikaz Lukačićeve umjetnosti odabrano upravo ovih pet 
skladbi. One su, po mišljenju pisca ove radnje, najkarakterističnije u opusu Sacrae 
cantiones i mogu jasno portretirati svog stvaraoca. Ali i ostalih 6 skladbi, što ih je 
Plamenac objavio, također zaslužuju svaku pažnju. 

IV 


Lukačićev glazbeni govor nosi sve značajke vremena n kome je na¬ 
stajao. Ali neke od komponenata pokazuju veću mjeru izvornosti u 
odnosu na tadašnju stvaralačku praksu. Ovo se najviše odnosi na Luka- 
čićevu ritmiku koja se — kako to izlazi iz suvremene realizacije đra 
Plamenca — ne temelji isključivo na trodijelnosti (što je tada bilo uglav¬ 
nom uobičajeno) nego, i to podjednako, i na dvodijelnosti, u nekim 
skladbama izraženoj u vidu 4/4 ili 4/2 mjere. U nekim, pak, skladbama 
izmjenjuju se obadvije mjere, stvarajući tako uzbudljivu i uspjelu ra¬ 
znolikost ritamske strukture djela. Umjetnikovo inzistiranje upravo na 
takvoj, za njegovo vrijeme manje korištenoj, ritamskoj strukturi glaz¬ 
benih misli odaje majstora koji unutar shematičnosti svog vremena traži 
i pronalazi, po svom mišljenju, adekvatno ritamsko pulsiranje teksta 
što ga tonski komentira. 

Harmonijski govor manje je izvoran, ali je uvijek vrlo funkcionalan 
u određenu glazbenom odsjeku. Na području akorđike svodi se na kvin- 
takord i njegov prvi obrat sekstakord, 11 a česta je primjena i jedno¬ 
stavne silazne zaostajalice tipa 4-3. Ali je zato, s druge strane, pre¬ 
težno usredotočen prema jasnom fiksiranju đura i mola, što je, npr., u 
odnosu na istu komponentu kod Jelića nedvojbeni napredak. Kod Lu- 
kačića su rjeđa mjesta u kojima dominiraju stari načini: kad se jave 
(npr. u karakterističnoj glazbenoj misli skladbe Quam pulchra es . . .) 
onda su ublažena jasnim profiliranjem đurskog odnosno molskog ton¬ 
skog roda. I u ovoj komponenti Lukačić stoji na novim pozicijama, 
tonalno fiksirajući svoje skladbe u skladu sa smjernicama koje su ka¬ 
rakterizirale prve decenije 17. stoljeća. 

Lukačićeva melođika. uvijek majstorski stopljena s tekstom, očituje 
razmjerno najmanje izvornosti. Ona je građena ili od kraćih motiva koji 
u nastavku doživljavaju svoj razvoj i dopunu na principu polifone teh¬ 
nike (Ex ore infantilnu). ili se sastoji od dužih lukova (Cantabo Domino , 
Quam pulchra es . . U tom slučaju doima se poput zatvorene cjeline 
koja je u svom trajanju stalno osvjetljavana drugačijim tonalnim osvjet¬ 
ljenjem. Često je bogata koloraturama, provedenim u svim dionicama, 
što izaziva poseban zvučni dojam, odražavajući vrlo jasno - osobito u 
motetu Canite et psalite — baroknu motoričnost i zahuktalost. 

Tempo i dinamika nužno izviru kako iz navedenih komponenata tako 
i iz umjetnikova shvaćanja teksta. Često je karakter skladbe uzvišen, 
pa su tome podređene i ove dvije komponente, ali nije rijetka ni njihova 
promjena na principu kontrasta (često: polako-brzo; tiho-glasno), što 
uvijek djeluje osvježavajuće (Domine, puer meus . . Quam pulchra 
es . . .). 

Bilo da glasove vodi polifono ili homofono, bilo da pušta muzicirati 
samo jedan ili dva glasa uz orguljsku pratnju, Lukačić uvijek postiže 
raznolikost izražajnih boja pojedinih registara. U tome je, razumljivo, 

11 Četverozvuk (septakord) mu nastaje postepenim vođenjem neke dionice s 
oktave na septimu (8—7, tzv. »prohodna septima«). 

izrazajniji u višeglasnim skladbama: kao primjer savršenosti na području 
zvukovne boje neka bude apostrofiran motet Panis angelicus , u kojem je 
upravo na temelju izmjenjivanja raznih glasova s obzirom na njihov 
broj (troglasje, peteroglasje) postignut neobično profinjen zvučni uči¬ 
nak. Skladateljev odnos prema tekstu (opet se valja pozvati na Plamen- 
čevu realizaciju majstorovih skladbi) besprijekoran je. Ponekad, me¬ 
đutim, autor ne uzima cijeli tekst nego samo ulomke koji mu se čine 
potrebni, ali je i u tom slučaju sadržajna cjelina sačuvana. 

Sve navedene komponente, sagledane, makar i letimično, svaka po¬ 
sebice, stopljene su u skladnu i arhitektonski vrlo preglednu cjelinu. 
Ona je duboko sadržajna: nema u Lukačićeviin skladbama ni trenutačne 
površnosti, nego je sve prožeto dubinom glazbenih misli i ozbiljnošću 
ostalih komponenata. I to je ono što skladatelja čini izuzetnom stvara¬ 
lačkom ličnošću ne samo u našim malim hrvatskim relacijama nego i u 
okviru Evrope. On je u (zasad) svom jedinom opusu istinski umjetnik- 
stvaralac koji svoju umjetnost shvaća ozbiljno, unoseći u ono čime je 
izražava svu dubinu i otmjenost svoje stvaralačke mašte i ljudske lič¬ 
nosti. 


V 

Lukačić dolazi u Split i stupa u službu splitskog nadbiskupa Sforze 
Pcnzonija kao dirigent i orguljaš stolne crkve »valjda oko polovine 
1618. god.« 12 Otada pa do smrti, uz kraća putovanja po službenoj duž¬ 
nosti npr. u Šibenik i dr., stalno boravi u tom gradu, vršeći u Samostanu 
sv. Franje na Obali, gdje je i živio, često i funkciju gvardijana. Ž vol 
mu se, dakle, kretao u malom ambitusu: Šibenik—Venecija—Rim—Split. 
U tom četverokutu nalazi se ključ njegovih stvaralačkih i ljudskih pre¬ 
okupacija. One stvaralačke su — iako na temelju samo jednog sačuvanog 
djela - d anas prilično poznate, jer se u tom opusu Lukačić jasno pred¬ 
stavio kao potpuno izg ađena stvaralačka ličnost Ljudske preokupacij 
i kompleksnosti još su dobrim dijelom pokrivene velom, koji je tek tu i 
tamo — marom pojedinih istraživalaca i njihovom srećom — ponešto od¬ 
maknut. Lukačićev curriculum vitae može se danas pratiti u glavnim cr¬ 
tama, ali ostaje još mnogo toga što će valjati ili utvrditi ili dopuniti. 
Tako ne samo da se malo zna o njegovu školovanju i boravku u Italiji, 
nego i o njegovoj splitskoj svakidašnjici, koja je, po svemu sudeći, tra¬ 
jala gotovo trideset godina. Iz tog posljednjeg majstorova razdoblja ži¬ 
vota (ali ne i stvaranja) u posljednje je vrijeme značajnije podatke pru¬ 
žio Ćiril Petešić radom koji se u budućem razmatranju Lukačića ne bi 
smio zaobići. 13 LI tom radu Petešić je po prvi put objavio i tekst jednog 
zapisa na latinskom jeziku što po sadržaju zadire u poslovnu, službenu 
stranu Lukačićeve djelatnosti, jer se odnosi na pregled splitskog samo¬ 
stana kome je skladatelj tada stajao na čelu kao gvardijan. Petešić je 

Uspor. naveden Vidakovićev članak o Lukačiću u Muzičkoj enciklopediji. 

13 Petešić Ć., Nekoliko priloga poznavanju naše muzičke prošlosti , Rad JAZU 337 
Zagreb 1965, 199-219. 

taj zapis objavio u uvjerenju da je napisan Lukačićevom rukom i da, u 
gornjem lijevom uglu, sadrži majstorov svojeručni potpis. Međutim, Pe- 
tešić je bio u zabludi: prema naknadnoj analizi dra D. Plamenca — bez 
sumnje najboljeg poznavaoca Lukačićeve ličnosti i opusa — očito je da 
je zapis pisala nečija druga ruka, a navodni potpis Lukačića (u akuzativu 
i u gornjem lijevom uglu!) stavljen je u razini rečenice u koju, na 
mjesto znaka A, mora biti umetnut. 14 Tako je ova mogućnost da posje¬ 
dujemo barem majstorov svojeručni potpis - kad već nemamo sačuvan 
njegov fizički izgled - otpala. 

Međutim, zaslugom dra Plamenca izgleda da se ipak došlo do izvornog 
potpisa Lukačićeva, i to u dvostrukom vidu. Plamenac je, naime, tražeći 
svojevremeno podatke o Lukačiću, zabilježio i signature dvaju doku¬ 
menata na kojima bi se mogao nalaziti i sklađateljev svojeručni potpis, 
i to s njegovom redovničkom stilizacijom »Fr. Joannes a (de, di) Sebe- 
ni o«, dakle onakvom kakvom je zabilježeno stjecanje Lukačićeva ma- 
gisterijata iz glazbe. Kako Plamenac tada nije fotokopirao dotične do¬ 
kumente s takvim potpisom, to je prema njegovim sugestijama učinjeno 
ovom prilikom. 

Grafički izraz slova potpisa u obadva slučaja odaje sasvim sređenu 
ličnost. Ona živi uobičajenim i normativama reda određenim načinom 
života. Iako je, prema onome što je poznato, proživljavala mnoge ne¬ 
daće, izazvane političkim i zdravstvenim neprilikama u tadašnjem Spli¬ 
tu, 15 ona pokazuje da se uzdigla iznad tih teškoća i da je. jednom na¬ 
šavši svoj životni put a time i životnu filozofiju, sposobna da bez dubljih 
lomova (bar što se tiče vanjskog pokazivanja) prima slijed događaja. 16 

Međutim, ta sređenost ličnosti živi vrlo intenzivnim unutrašnjim ži¬ 
votom. 0 toj komponenti Lukačićevoj neđvoumno govore njegove 
skladbe: uzvišene i svečane ali i razigrane i raspjevane, pa i dramatske 
kad to ustreba. Ličnost je tako potpuna: sređena u odnosu prema život¬ 
nim pitanjima i bogata unutrašnjom sadržajnošću, ona je jedino takva 
i mogla stvoriti onako uravnotežene i sadržajem bogate skladbe. I tako 
je pomoću Plamenčeva otkrića Lukačić oživio potpunije kao čovjek. 

14 Petešić nije objavio faksimil zapisa. Prema njemu bi rečenica, u razini koje 
se nalazi navodni potpis Lukačića (u akuzativu), glasila: »iussitque etiam R. P. 
Guarđianum Sti Francisci Spalati huc venire . . .« (uspor., Petešićev članak, op. cit., 
208); prema Plamencu ta rečenica mora glasiti: »iussitque etiam R. P. Mag(istru)m 
Joanem Lucacich Guarđianum Sti Francisci Spalati huc venire...« Ovo drugo je 
apsolutno tačno, jer Petešić u izvorniku nije uzeo u obzir znak A koji se nalazi i 
i pod slova (R.) P. i ispred prve riječi umetka (Mag. ,n ), koji jasno upozorava da 
dotični umetak (Mag. ,n Joanem Lucacich) valja staviti u rečenici kod naznačenog 
znaka. - Za ovu posljednju tvrdnju uspor. privatno pismo dra D. Plamenca prof. J. 
Andreisu od 24. 3. 1967. 

15 Uspor. citirani rad 0. Petešića. 

16 Ovaj kratki prikaz značajki Lukačićevih potpisa nije moguće dokumentirati iz 
jednostavnog razloga što dr Plamenac nije dozvolio objavljivanje fotokopija tih do¬ 
kumenata, želeći da ih on prvi objavi u studiji o Lukačiću što ju je priredio za 
štampu. Tek kad ta studija bude objavljena gornji će reci dobiti svoju dokaznu argu¬ 
mentaciju. 

Možda je sada jasniji gubitak u tadašnjem Splitu, nastao smrću ove 
izuzetne ljudske i stvaralačke ličnosti (1648). Ali. čašćen i cijenjen još 
za života, Lukačić nije - valjda sticajem okolnosti - dobio nadgrobnu 
ploču ne samo u godini svoje smrti nego ni kasnije. Tek je poslije 290 
godina taj propust ispravilo ondašnje splitsko Hrvatsko pjevačko društvo 
»Tomislav«, postavivši majstoru 1938. god. nadgrobnu ploču 

Nadgrobna ploča Ivana Lukačića u crkvi 
sv. Franje u Splitu 

i to u crkvi samostana (Sv. Franje na Obali) u kojoj je Lukačić obavljao 
svoje duhovničke a i glazbeničke dužnosti. Time je za pokoljenja fiksi¬ 
rana jedna povijesna činjenica i odan dio nužne počasti ličnosti koja je 
glazbenoj kulturi svog naroda i cijele evropske zajednice priložila kru¬ 
pan prilog. Ostala očitovanja te nužne počasti povezana su uz objav¬ 
ljivanje cjelovitije monografije, što će nadajmo se, nastati na temelju 
kako dostupne građe tako i one do koje će se u međuvremenu doći. 
Mali i skroman prilog toj počasti velikom sinu Krešimirova grada u 
godini 900-godišnjice njegova spomena neka bude i ova radnja. 

THE A R T 0 F IVAN L U K A Č I Ć O F ŠIBENIK 


Sumrnary 

This contribution đeals with the creativeness of Ivan Lukačić (around 
1584-1648) from the aspeet of the coinposer’s relation to the musical 
tradition of the 16th century (i. e. the period of vocal polyphony, 
which had heen the hasis of the composer’s education), as well as from 
the aspeet of the new composing trenđs at the beginning of the 17th 
century (early monody), which had come into being hy the advent of the 
first opera (Florence, 1594) - achievements that had been stndied by 
this master in Italy dnring his studies of the musical art (Venice, Rome, 
1615). The object of the present study is Lukačić’s collection (the only 
one known today) titled SACRAE CANTIONES , in which the composer 
had puhlished 27 motets (6 for one voice, 14 for two voices, 3 for 
three voices, 2 for four voices, 1 for four or five voices, and 1 for five 
voices) with continna accompaniment at Venice in 1620. Dr. D. Plamenac 
was the first to diseover it, from which he actualized 11 compositions 
for modern application (1935). As the collection in question got lost 
after World War II, these 11 compositions (besides four of them pu- 
blished in the collection of J. Donfrid entitled, Promptuarium musicum , 
Strassburg, 1622-1627) are the onlv thing that today can serve for the 
stuđy of the characteristics of the creativeness of this prominent Cro- 
atian master. 

Plamenac’s edition bas served as the point of đeparture to the author 
of the present article, who. further on in his review of the subject, 
dwells on the following compositions: Ex ore infantium (for in it is 
refleeted Lukačić’s connection with the tradition), Panis angelicus 
(among other things also hecause of the application of the technique of 
»separated choirs« - ćori spezzati), Cantabo Domino (because of the 
clear use of early-monodic tendencies: solo-voice with instrument accom¬ 
paniment), Domine, puer meus iacet (a composition conceived as a 
drama »in miniature« and indicating Lukačić’s potentialities to develop 
into a first-rate dramatist-composer, and that, in view of his profession 
of clergyman — author of oratorios). Quam pulehra es , amica mea and 
Canite et psalite (for in these works the new tendencies are expressed 
in their entirety: in the first from the reflexive side, in the second in its 
magnificence and widely sung spiritual concerto). Numerous note exam- 
ples corrohorate the presented theses, among other things also those 
telling of Lukačić’s art being closely connected with everyday life, to 
the effect that it actually had arisen from it, endeavouring at ali times 
to express it in the warmest and most humane tonal forms. From this 

angie the composer’s creativeness is organicaily embedded in everyday 
life. which once had surrounded the coniposer’s human personality in 
the town of Split, in which »most probably« he would bave been active 
from »around the middle of 16L8« to bis death. Having remained in 
bis homeland which in that time had been passing through difficult 
moments since its existence (Turks, Venetians, Austria), Lukačić had 
made by his works, which are artistically rich and rounded off into 
extraordinary wholes, a eonsiderable contribution not only to the mu- 
sical culture of the Croatian people but likewise of the whole European 
community. In this lies the power and greatness of his compositions, 
rich in a peculiar rythmics, warm melodics. functional harmony and 
an extraordinary depth of mnsical thoughts. Having been at an early 
date an adherent of the progressive aspirations of the early 17th century, 
Lukačić was one among the first to bave reflected them not only in 
this country but also throughout Europe in most of his works through 
the medium of a faithfulness that today places this composer side by 
side with the greatest musical creators of his time. 

At the end of this article there is, as a peculiarity of its own (for the 
very first time), also a fascimle of Ivan Lukačić’s own signature as well 
as the letter (report) from which its has been taken. There is also a 
photograph of his tomh tahlet, raised in 1938 in the church of the 
Monastery of St. Francis on the waterfront of Split, where the master 
had lived and worked, not only as a composer but also as a prominent 
spiritual personalitv. 

This contribution was written on the occasion of the celebration of 
the 900th anniversary of the town of Šibenika mention. in which also 
Ivan Lukačić had seen the light of day. 

